ټرمپ: ټول امریکایي ځواکونه له افغانستان نه باسو
د امریکا د ایالتونو ولسمشر دونالد ټرمپ ویلي "هر څومره ژر چې کیږي" امریکايي ځواکونه به له افغانستان نه ووځي.
که څه هم ښاغلي ټرمپ د دغه ځواکونو د وتلو کوم کره تاریخ ندی په ګوته کړی، خو هغه دغه خبرې پرون سه شنبه (غبرګولی ۶ / مې۲۶) په یوې ناستې کې خبریالانو ته وکړې. په عین حال کې امریکايي ورځپاڼې نیویارک ټایمز له ځینو سرچینو لیکلي، د دې لپاره چې ټرمپ ټاکنو ته چمتو کیږي او هغه د جمهوریخواه حزب له خوا نوماند هم دی نو غواړي په دغه وخت کې خپله د ۲۰۱۶ کال ژمنه چې د افغانستان د جګړې ختمول و عملي کړي. هغه وویل: "طالبانو سره په تعامل کې یو. ولسمشر (غني) سره په تعامل کې یو. هغه خپله لاره هواره کړې ده، دوو کسانو د ولسمشرۍ دعوه درلوده. خو موږ په تعامل کې یو ځکه تاسو پوهېږئ چې هغوی خپل سیالان او علتونه درلودل." ټرمپ یو ځل بیا خپله خبر تکرار کړه: "موږ په اصل کې د سرتېري نه بلکه د پولیسو رول لوبوو. موږ د څارلو لپاره هلته نه یو تللي." ټرمپ دا هم وویل که په افغانستان کې د امریکايي ځواکونو لپاره اړتیا پیدا شوه هغوی به لکه "جنګیالي" بیرته واستول شي نه د پولیسو په شان. د قطر د سولې تړون چې د تېرې فبرورۍ په ۲۹ د امریکا او طالبانو له خوا لاسلیک شو پکې له افغانستان نه د امریکايي خواکونو وتل یو اساسي برخه ده. د دې تړون پر برنسټ امریکا باید د ۱۳۵ ورځو په اوږدو کې خپل سرتېري ۸۶۰۰ تنو ته راټیټ کړي. له هغه وروسته ناټو ځواکونه هم باید دغه هېواد کې لږ شي او د یاد سند د لاسلیک وروسته د ۱۴ میاشتو په اوږدو کې باید ټول بهرني ځواکونه له افغانستان نه بهر شي.